Након избијања Другог светског рата и пропасти суседне Пољске у јесен 1939. године, источни делови дотадашњег пољског државног подручја су запоседнути од стране Совјетског Савеза. Том приликом, прикарпатске (галичке) области су ушле у састав Совјетске Украјине, након чега је на тим просторима покренута кампања свеопште украјинизације. Недуго потом, након немачког напада на СССР (1941), целокупно галичко подручје је окупирано од стране немачких трупа,а затим је у оквиру Трећег Рајха организовано као окупациони "Дистрикт Галиција" (1941-1944).